Klima- og miljødepartementet

Kap. 1400, 1412, 1420, 1429, 1471, 1472, 1473, 4420, 4471, 4481 og 5578

Prop. 49 S

(2020–2021)

Proposisjon til Stortinget (forslag til stortingsvedtak)

Endringer i statsbudsjettet 2020 under
Klima- og miljødepartementet

Tilråding fra Klima- og miljødepartementet 20. november 2020,
godkjent i statsråd samme dag.
(Regjeringen Solberg)

# Innledning

I denne proposisjonen legger Klima- og miljødepartementet fram forslag til endringer i statsbudsjettet for 2020.

# Endringsforslag

Kap. 1400 Klima- og miljødepartementet

Post 01 Driftsutgifter

Det foreslås å redusere bevilgningen med 6 mill. kroner mot tilsvarende økning på kap. 1473, post 70, jf. omtale der.

Post 21 Spesielle driftsutgifter

Det foreslås å redusere bevilgningen med til sammen 7,2 mill. kroner.

Bevilgningen foreslås omdisponert til følgende formål:

* 0,5 mill. kroner til en evaluering av Meteorologisk institutts virksomhet, jf. omtale under kap. 1412, post 50.
* 6,5 mill. kroner til naturinformasjonssentrene for å dekke bortfall av inntekter som følge av koronapandemien, jf. omtale under kap. 1420, post 85.
* 0,2 mill. kroner til Kings Bay AS grunnet bortfall av inntekter som følge av koronapandemien jf. omtale under kap. 1473, post 70.

Post 71 Internasjonale organisasjoner

Det foreslås å redusere bevilgningen med 8,5 mill. kroner mot tilsvarende økning på kap. 1473, post 70, jf. omtale der.

Post 76 Støtte til nasjonale og internasjonale miljøtiltak, kan overføres

Det foreslås å redusere bevilgningen med 2,5 mill. kroner mot tilsvarende økning på kap. 1473, post 70, jf. omtale der.

Kap. 1412 Meteorologiformål

Post 50 Meteorologisk institutt

Det foreslås å øke bevilgningen med 0,5 mill. kroner mot en tilsvarende reduksjon under kap. 1400, post 21. Midlene skal finansiere en evaluering av Meteorologisk institutts virksomhet i 2020.

Evalueringen er todelt; en internasjonal ekspertgruppe skal evaluere hoveddelen av virksomheten ved instituttet, i tillegg skal den kommersielle virksomheten ved instituttet evalueres separat av et eksternt konsulentfirma.

Post 70 Internasjonale samarbeidsprosjekt

Bevilgningen på posten dekker kontingenter til deltakelse i internasjonale meteorologiske organisasjoner. Bevilgningen foreslås økt med 6,4 mill. kroner, hovedsakelig som følge av valutakursendringer.

Kap. 1420 Miljødirektoratet

Post 23 Oppdrags- og gebyrrelatert virksomhet, kan overføres

Det foreslås å øke bevilgningen med til sammen 1,5 mill. kroner.

Endringen er sammensatt og foreslås som følge av økt behandling av gebyrpålagte saker på forurensningsområdet (5,5 mill. kroner), jf. omtale under kap. 4420, post 04, og reduserte internasjonale oppdrag (-4 mill. kroner), jf. omtale under kap. 4420, post 09.

Post 30 Statlige erverv, båndlegging av friluftsområder, kan overføres

Det foreslås å øke tilsagnsfullmakten på posten med 13,3 mill. kroner, fra 55 mill. kroner til 68,3 mill. kroner. Endringen skyldes forskyvninger i utbetalingene, slik at tilsagn som var planlagt utbetalt i år blir utsatt til neste år og derfor krever høyere fullmakt. Dette skyldes hovedsakelig at koronapandemien og regionreformen har forsinket arbeidet i kommunene, som har en viktig rolle i arbeidet med sikring av nye friluftsområder.

Forskyvningene gjør samtidig at 6,7 mill. kroner av bevilgningen ikke vil bli disponert i år, og bevilgningen foreslås redusert med dette beløpet.

Post 32 Statlige erverv, fylkesvise verneplaner, kan overføres

Det foreslås å øke bestillingsfullmakten på posten med 1,4 mill. kroner, fra 1,3 mill. kroner til 2,7 mill. kroner på grunn av forskyvninger i utbetalingene. Pådratte forpliktelser i arbeidet med fylkesvise verneplaner som var antatt å komme til utbetaling i 2020, kommer først til utbetaling i 2021 eller senere.

Post 33 Statlige erverv, nytt landbasert vern, kan overføres

Det foreslås å øke bevilgningen med 0,5 mill. kroner mot en tilsvarende reduksjon under kap. 1420, post 36. Midlene skal dekke omkostninger ved erstatningsoppgjøret for Jomfruland nasjonalpark og kostnader til grensemerking både for denne og Raet nasjonalpark. Det foreslås i tillegg å øke bestillingsfullmakten på posten med 0,5 mill. kroner, fra 1,2 mill. kroner til 1,7 mill. kroner. Bakgrunnen er oppdaterte kostnadsanslag, hovedsakelig knyttet til neste års utgifter til grensemerking for Raet nasjonalpark.

Post 34 Statlige erverv, nasjonalparker, kan overføres

Midlene på posten skal dekke utgifter til gjennomføring av den forrige nasjonalparkplanen iht. St.meld. nr. 62 (1991–92) Ny landsplan for nasjonalparker og andre større verneområder i Norge. Flere erstatningssaker som tidligere var antatt å bli ferdigstilt og utbetalt i 2021, vil med høy sannsynlighet bli avsluttet senhøsten 2020. Dette fører til et merbehov i 2020. Det foreslås å øke bevilgningen med 7,6 mill. kroner mot en tilsvarende reduksjon på kap. 1420, post 38.

Post 36 Statlige erverv, marint verv, kan overføres

Bevilgningen foreslås redusert med 0,5 mill. kroner, jf. omtale under kap. 1420, post 33.

Post 38 Restaurering av myr og annen våtmark, kan overføres

Bevilgningen foreslås redusert med 7,6 mill. kroner, jf. omtale under kap. 1420, post 34.

Post 61 Tilskudd til klimatiltak og klimatilpasning, kan overføres

Bevilgningen foreslås redusert med 90,8 mill. kroner mot en tilsvarende økning av tilsagnsfullmakten på posten.

I 2020 er det bevilget 97 mill. kroner for å bidra til økt bruk av hurtigbåter med null- og lavutslippsløsninger i fylkeskommunale samband. Hurtigbåtprosjektene er krevende prosjekter som gjennomføres og utbetales over flere år. Store deler av midlene vil ikke komme til utbetaling inneværende år og bevilgningen foreslås redusert med 90,8 mill. kroner. Det foreslås en tilsvarende økning av tilsagnsfullmakten på posten, fra 424,6 mill. kroner til 515,4 mill. kroner.

Post 63 Returordning for kasserte fritidsbåter

Bevilgningen foreslås redusert med 1,5 mill. kroner.

Ordningen ble opprettet i 2017 for å gi tilskudd til kommunale anlegg for behandling av kasserte fritidsbåter under 15 fot. Tilskudd til private behandlingsanlegg blir utbetalt fra post 75. Utbetaling for vrakpant og tilskudd til kjøretøy og fritidsbåter. Kommunale og interkommunale selskap som er egne rettssubjekt, utbetales på post 75.

Nye anslag tilsier at det vil komme få søknader på ordningen.

Post 74 CO2-kompensasjonsordning for industrien

Målet med ordningen er å motvirke karbonlekkasje grunnet økte kraftpriser som følge av EUs kvotesystem for CO2-utslipp (EU ETS). Flere av virksomhetene har rapportert om vesentlig reduksjon i produksjonen i 2019, hvilket gir utslag i lavere utbetalinger til de aktuelle virksomhetene. Utbetalingene av CO2-kompensasjonen for produksjonsåret 2019 utbetales i 2020. Utbetalingen er sluttført, og som følge av lavere utbetalinger enn forutsatt foreslås det å redusere bevilgningen med 37,8 mill. kroner.

Post 75 Utbetaling for vrakpant og tilskudd til kjøretøy og fritidsbåter, overslagsbevilgning

Det foreslås å øke bevilgningen med 23,9 mill. kroner.

Det er generelt stor usikkerhet rundt budsjetteringen av tilskudd til kasserte fritidsbåter, utbetaling av vrakpant til nye kjøretøygrupper og utbetaling av driftstilskudd til behandlingsanlegg som tar imot fritidsbåter og de nye kjøretøygruppene.

Ved behandlingen av Prop. 127 S (2019–2020) ble det vedtatt en reduksjon i bevilgningen på 110,9 mill. kroner som følge av forventet lav aktivitet på grunn av koronasituasjonen.

Oppdaterte prognoser tilsier imidlertid at det er behov for å justere bevilgningen opp med 23,9 mill. kroner.

Post 76 Refusjonsordninger, overslagsbevilgning

Det foreslås å øke bevilgningen med 22 mill. kroner.

På posten utbetales refusjon av spilloljeavgift og refusjon av avgift på hydrofluorkarbon (HFK) og perfluorkarbon (PFK). Det opprinnelige budsjettet er på 70 mill. kroner til spillolje og 100 mill. kroner til HFK/PFK-gasser. Det er forventet et merbehov på 26 mill. kroner til HFK/PFK-gasser på grunn av innlevering av flere tanker fra Stiftelsen Returgass. Samtidig er det forventet et mindrebehov på ca. 4 mill. kroner for refusjon av spillolje.

Post 85 Naturinformasjonssentre, kan overføres

Bevilgningen foreslås økt med 6,5 mill. kroner for å dekke bortfall av inntekter i forbindelse med koronapandemien, mot en tilsvarende reduksjon på kap. 1400 post 21.

På grunn av offentlige smittevernstiltak har Naturinformasjonssentrene holdt stengt deler av 2020. Dette har ført til store tap på grunn av manglende billett- og salgsinntekter fra norske og utenlandske turister. Sentrene faller i stor grad utenfor de eksisterende kompensasjonsordningene.

Kap. 1429 Riksantikvaren

Post 01 Driftsutgifter

Det foreslås å redusere bevilgningen med 3 mill. kroner, jf. omtale under kap. 1429 post 21.

Post 21 Spesielle driftsutgifter

Riksantikvaren fastsetter budsjett for arkeologiske granskinger (registreringer og utgravinger) i middelalderbyene, samt kirker, kirketufter, kirkegårder, klosteranlegg, forsvarsanlegg mv. fra middelalder. Før dette budsjettet fastsettes, innhentes en tilråding med prosjektplan og forslag til budsjett fra Norsk institutt for kulturminneforskning (NIKU), jf. forskrift om fastsetting av myndighet mv. etter kulturminneloven § 8. Endringer som følge av regionreformen har ført til en betydelig økning i antall saker hvor NIKU skal utarbeide slike tilrådninger.

For å dekke de økte kostnadene til NIKU foreslås det å øke bevilgningen med 3 mill. kroner mot en tilsvarende reduksjon under kap. 1429, post 01.

Post 22 Flerårige prosjekt kulturminneforvaltning, kan overføres

Bevilgningen foreslås redusert med 3 mill. kroner, jf. omtale under kap. 1429, ny post 49.

(Ny) Post 49 Kjøp av eiendom, kan overføres

I 2016 ble ruinene av Klemenskirken oppdaget i forbindelse med oppføring av et nytt næringsbygg i Søndre gate 7–9–11 i Trondheim. I etterkant er det etablert et formidlingssenter på stedet der ruinene av Klemenskirken ble avdekket. Det gjenstår å kjøpe ut de nødvendige arealer fra utbygger til bevaring og utstilling av Klemenskirken på stedet.

Det foreslås å opprette en ny post 49 under kap. 1429 med en bevilgning på 11,1 mill. kroner for å kjøpe ut lokalene. For å finansiere kjøpet foreslås det å omdisponere 3 mill. kroner fra kap. 1429, post 22 og 8,1 mill. kroner fra kap. 1429, post 70.

Post 70 Tilskudd til automatisk fredete og andre arkeologiske kulturminner, kan overføres

Bevilgningen foreslås redusert med 8,1 mill. kroner, jf. omtale under kap. 1429, ny post 49.

Kap. 1471 Norsk Polarinstitutt

Post 01 Driftsutgifter

Bevilgningen foreslås redusert med 5 mill. kroner.

Polarinstituttets båt R/V Lance ble avhendet i 2018 og instituttet har fått bortfall av inntekter for utleie av båten på ca. 5 mill. kroner. Se også omtale under kap. 4471, post 01.

Kap. 1472 Svalbards miljøvernfond

Post 50 Overføringer til Svalbards miljøvernfond

Bevilgningen foreslås redusert med 14 mill. kroner, jf. omtale under kap. 5578, post 70.

Kap. 1473 Kings Bay AS

Post 70 Tilskudd

Bevilgningen foreslås økt med 17,2 mill. kroner. Økningen finansieres ved følgende omdisponeringer:

* 6 mill. kroner fra kap. 1400, post 01,
* 0,2 mill. kroner fra kap. 1400, post 21,
* 8,5 mill. kroner fra kap. 1400, post 71
* 2,5 mill. kroner fra kap. 1400, post 76.

Kings Bay AS finansieres i stor grad av inntekter fra forskere som leier lokaler, laboratorier og andre tjenester som selskapet tilbyr. Selskapet har nå nærmest totalt bortfall av inntekter fra besøkende forskere som følge av koronapandemien. Midlene til Kings Bay AS vil benyttes til strengt nødvendige investeringer og vedlikehold av infrastrukturen for å sikre videre drift av forskningsbyen Ny-Ålesund, og til at selskapet får en forsvarlig egenkapital.

Kap. 4420 Miljødirektoratet

Post 04 Gebyrer, forurensingsområdet

Bevilgningen foreslås økt med 5,5 mill. kroner som følge av økte inntekter på forurensingsområdet. Det foreslås også en tilsvarende økning av tilhørende utgifter, jf. kap. 1420, post 23. Økning i inntektene er knyttet til flere av gebyrordningene på posten. Størst økning er i inntekter fra arbeid med søknader om godkjenning av biocider og biocidprodukter. Dette skyldes korrigering av inntekter for Miljødirektoratets gjennomførte arbeid med dette i perioden 2014–2017.

Post 09 Internasjonale oppdrag

Oppdragsinntekter knyttet til internasjonale oppdrag er forventet å bli lavere enn budsjettert, særlig som følge av koronapandemien og dermed lavere internasjonal aktivitet. Det foreslås å redusere bevilgningen med 4 mill. kroner, og en tilsvarende reduksjon av utgiftsbevilgningen på kap. 1420, post 23.

Kap. 4471 Norsk Polarinstitutt

Post 01 Salgs- og utleieinntekter

Det foreslås å redusere bevilgningen med 5 mill. kroner, jf. omtale under kap. 1471, post 01.

Kap. 4481 Salg av klimakvoter

Post 01 Salgsinntekter

Det foreslås å øke bevilgningen med 918 mill. kroner, til 8 078 mill. kroner. Økningen i anslåtte inntekter fra salg av klimakvoter skyldes oppdaterte anslag for kvotepris og valutakurs.

Kap. 5578 Sektoravgifter under Klima- og miljødepartementet

Post 70 Sektoravgifter under Svalbards miljøvernfond

Det foreslås å redusere bevilgningen med 14 mill. kroner.

Svalbards miljøvernfond har de fleste av sine inntekter fra en miljøavgift for tilreisende til Svalbard. På grunn av redusert turisme knyttet til koronapandemien, har fondets inntekter blitt redusert kraftig i 2020.

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2020 under Klima- og miljødepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2020 under Klima- og miljødepartementet i samsvar med et vedlagt forslag.

Forslag

til vedtak om endringer i statsbudsjettet 2020 under
Klima- og miljødepartementet

I

I statsbudsjettet gjøres følgende endringer:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 1400 |  | Klima- og miljødepartementet |  |
|  | 01 | Driftsutgifter, nedsettes med  | 6 000 000 |
|  |  | fra kr 288 191 000 til kr 282 191 000 |  |
|  | 21 | Spesielle driftsutgifter, nedsettes med  | 7 150 000 |
|  |  | fra kr 85 474 000 til kr 78 324 000 |  |
|  | 71 | Internasjonale organisasjoner, nedsettes med  | 8 500 000 |
|  |  | fra kr 89 371 000 til kr 80 871 000 |  |
|  | 76 | Støtte til nasjonale og internasjonale miljøtiltak, kan overføres, nedsettes med  | 2 500 000 |
|  |  | fra kr 134 928 000 til kr 132 428 000 |  |
| 1412 |  | Meteorologiformål |  |
|  | 50 | Meteorologisk institutt, forhøyes med  | 500 000 |
|  |  | fra kr 341 654 000 til kr 342 154 000 |  |
|  | 70 | Internasjonale samarbeidsprosjekt, forhøyes med  | 6 430 000 |
|  |  | fra kr 139 647 000 til kr 146 077 000 |  |
| 1420 |  | Miljødirektoratet |  |
|  | 23 | Oppdrags- og gebyrrelatert virksomhet, kan overføres, forhøyes med  | 1 472 000 |
|  |  | fra kr 149 260 000 til kr 150 732 000 |  |
|  | 30 | Statlege erverv, båndlegging av friluftsområder, kan overføres, nedsettes med  | 6 700 000 |
|  |  | fra kr 30 167 000 til kr 23 467 000 |  |
| (NY) | 33 | Statlige erverv, nytt landbasert vern, kan overføres, bevilges med  | 500 000 |
|  | 34 | Statlige erverv, nasjonalparker, kan overføres, forhøyes med  | 7 600 000 |
|  |  | fra kr 2 053 000 til kr 9 653 000 |  |
|  | 36 | Statlige erverv, marint vern, kan overføres, nedsettes med  | 500 000 |
|  |  | fra kr 6 200 000 til kr 5 700 000 |  |
|  | 38 | Restaurering av myr og annen våtmark, kan overføres, nedsettes med  | 7 600 000 |
|  |  | fra kr 16 625 000 til kr 9 025 000 |  |
|  | 61 | Tilskudd til klimatiltak og klimatilpasning, kan overføres, nedsettes med  | 90 820 000 |
|  |  | fra kr 257 832 000 til kr 167 012 000 |  |
|  | 63 | Returordning for kasserte fritidsbåter, nedsettes med  | 1 500 000 |
|  |  | fra kr 2 000 000 til kr 500 000 |  |
|  | 74 | CO2-kompensasjonsordning for industrien, nedsettes med  | 37 800 000 |
|  |  | fra kr 1 472 500 000 til kr 1 434 700 000 |  |
|  | 75 | Utbetaling for vrakpant og tilskudd til kjøretøy og fritidsbåter, overslagsbevilgning, forhøyes med  | 23 900 000 |
|  |  | fra kr 475 276 000 til kr 499 176 000 |  |
|  | 76 | Refusjonsordninger, overslagsbevilgning, forhøyes med  | 22 000 000 |
|  |  | fra kr 170 659 000 til kr 192 659 000 |  |
|  | 85 | Naturinformasjonssentre, kan overføres, forhøyes med  | 6 500 000 |
|  |  | fra kr 77 413 000 til kr 83 913 000 |  |
| 1429 |  | Riksantikvaren |  |
|  | 01 | Driftsutgifter, nedsettes med  | 3 000 000 |
|  |  | fra kr 149 871 000 til kr 146 871 000 |  |
|  | 21 | Spesielle driftsutgifter, forhøyes med  | 3 000 000 |
|  |  | fra kr 31 731 000 til kr 34 731 000 |  |
|  | 22 | Flerårige prosjekt kulturminneforvaltning, kan overføres, nedsettes med  | 3 000 000 |
|  |  | fra kr 30 371 000 til kr 27 371 000 |  |
| (NY) | 49 | Kjøp av eiendom, kan overføres, bevilges med  | 11 132 000 |
|  | 70 | Tilskudd til automatisk fredete og andre arkeologiske kulturminner, kan overføres, nedsettes med  | 8 132 000 |
|  |  | fra kr 48 764 000 til kr 40 632 000 |  |
| 1471 |  | Norsk Polarinstitutt |  |
|  | 01 | Driftsutgifter, nedsettes med  | 5 000 000 |
|  |  | fra kr 239 826 000 til kr 234 826 000 |  |
| 1472 |  | Svalbards miljøvernfond |  |
|  | 50 | Overføringer til Svalbards miljøvernfond, nedsettes med  | 14 000 000 |
|  |  | fra kr 20 658 000 til kr 6 658 000 |  |
| 1473 |  | Kings Bay AS |  |
|  | 70 | Tilskudd, forhøyes med  | 17 150 000 |
|  |  | fra kr 52 893 000 til kr 70 043 000 |  |

Inntekter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 4420 |  | Miljødirektoratet |  |
|  | 04 | Gebyrer, forurensingsområdet, forhøyes med  | 5 463 000 |
|  |  | fra kr 52 045 000 til kr 57 508 000 |  |
|  | 09 | Internasjonale oppdrag, nedsettes med  | 3 991 000 |
|  |  | fra kr 45 218 000 til kr 41 227 000 |  |
| 4471 |  | Norsk Polarinstitutt |  |
|  | 01 | Salgs- og utleieinntekter, nedsettes med  | 5 000 000 |
|  |  | fra kr 11 575 000 til kr 6 575 000 |  |
| 5578 |  | Sektoravgifter under Klima- og miljødepartementet |  |
|  | 70 | Sektoravgifter under Svalbards miljøvernfond, nedsettes med  | 14 000 000 |
|  |  | fra kr 20 670 000 til kr 6 670 000 |  |
| 4481 |  | Salg av klimakvoter |  |
|  | 01 | Salgsinntekter, forhøyes med  | 918 000 000 |
|  |  | fra kr 7 160 421 000 til kr 8 078 421 000 |  |

II

Bestillingsfullmakter

Stortinget samtykker i at Klima- og miljødepartementet i 2020 kan gjøre bestillinger utover gitte bevilgninger, men slik at samlet ramme for nye bestillinger og gammelt ansvar ikke overstiger følgende beløp:

04N1xx2

|  |  |  |  |
| --- | --- | --- | --- |
| Kap. | Post | Betegnelse | Samlet ramme |
| 1420 |  | Miljødirektoratet |  |
|  | 32 | Statlige erverv, fylkesvise verneplaner | 2,7 mill. kroner |
|  | 33 | Statlige erverv, nytt landbasert vern | 1,7 mill. kroner |

III

Tilsagnsfullmakter

Stortinget samtykker i at Klima- og miljødepartementet i 2020 kan gi tilsagn om tilskudd

utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

04N1xx2

|  |  |  |  |
| --- | --- | --- | --- |
| Kap. | Post | Betegnelse | Samlet ramme |
| 1420 |  | Miljødirektoratet |  |
|  | 30 | Statlige erverv, båndlegging av friluftsområder | 68,3 mill. kroner |
|  | 61 | Tilskudd til klimatiltak og klimatilpasning | 515,4 mill. kroner |